Qassisin u Leviti li reġgħu lura ma' Żerubbabel u Ġożwè Dawn huma l-qassisin u l-Leviti li telgħu mill-eżilju ma' Żerubbabel bin Sijaltijel, u Ġożwè: Xeraja, Ġeremija, Esdra, Amarija, Malluk, Ħattus, Sekanija, Reħum, Meremot, Għiddu, Ginnetoj, Abija, Mijjamin, Magħdija, Bilga, Semajja, Ġojarib, Ġedajja, Sallu, Għamok, Ħilkija, u Ġedajja. Dawn kienu l-kapijiet tal-qassisin u ħuthom fi żmien Ġożwè. Il-Leviti kienu: Ġożwè, Binnuwi, Kadmijel, Serebija, Ġuda, Mattanija li flimkien ma' ħutu kien imexxi l-kant tal-innijiet; ħuthom Bakbukija u Għunni kienu joqogħdu f'taqsimiet biswit tagħhom. Ġożwè wiled lil Ġojakim; Ġojakim wiled lil Eljasib; Eljasib wiled lil Ġojada; Ġojada wiled lil Ġonatan; Ġonatan wiled lil Gaddugħa. Qassisin u Leviti fi żmien Ġojakim Fi żmien Ġojakim, il-qassisin kapijiet tal-familji kienu: Meraja, kien il-kap tal-familja ta' Xeraja; tal-familja ta' Ġeremija kien Ħananija; tal-familja ta' Esdra, Mesullam; tal-familja ta' Aramija, Ġeħoħanan; tal-familja ta' Meliki, Ġonatan; tal-familja ta' Sebanija, Ġużeppi; tal-familja ta' Ħarim, Għadna; tal-familja ta' Merajot, Ħalkaj; tal-familja ta' Għiddu, Żakkarija; tal-familja ta' Ginneton, Mesullam; tal-familja ta' Abija, Żikri; tal-familja ta' Mijjamin …; tal-familja ta' Mogħadija, Peltaj; tal-familja ta' Bilga, Sammugħa; tal-familja ta' Semmajja, Ġeħonatan; tal-familja ta' Ġeħojarib, Mattenaj; tal-familja ta' Ġedajja, Għużżi; tal-familja ta' Sallaj, Kallaj; tal-familja ta' Għamok, Għeber; tal-familja ta' Ħilkija, Ħasabija; tal-familja ta' Ġedajja, Netanjel. Fi żmien Eljasib, Ġojada, Ġoħanan, u Gaddugħa, il-Leviti kienu ġew irreġistrati bħala kapijiet tal-familji, filwaqt li l-qassisin kienu ġew irreġistrati sa żmien Darju, sultan tal-Persja. Il-Leviti, kapijiet tal-familji, kienu ġew irreġistrati fil-Ktieb tal-Kronaki sa żmien Ġoħanan bin Eljasib. Il-kapijiet tal-Leviti kienu: Ħasabija, Serebija, Ġożwè, Binnuwi, Kadmijel, u ħuthom li kienu joqogħdu biswit tagħhom, ġemgħa daqs oħra, biex ifaħħru u jiżżu ħajr skont ma kien ordna David, il-qaddej ta' Alla. Mattanija, Bakbukija, Għobadija, Mesullam, Talmon, Għakkub, kienu joqogħdu mal-bibien għassa tal-imħażen ta' ħdejn il-bibien. Dawn kienu jgħixu fi żmien Ġojakim bin Ġożwè, bin Ġosadaj, u fi żmien Neħemija, il-gvernatur, u Esdra, il-qassis u skriba. Id-dedikazzjoni ta' Ġerusalemm Għad-dedikazzjoni tas-swar ta' Ġerusalemm fittxew kullimkien għal-Leviti u ġabuhom Ġerusalemm biex jiċċelebraw id-dedikazzjoni bil-ferħ, b'tifħir, b'għana, u b'daqq taċ-ċimbali, tal-arpi u taċ-ċetri. Inġabru wkoll il-kantanti mill-inħawi ta' madwar Ġerusalemm, mill-irħula tan-Netufin, minn Bet-gilgal, u mill-inħawi ta' Geba u Għażmawet, għax il-kantanti kienu bnew għalihom għadd ta' rħula madwar Ġerusalemm. U l-qassisin u l-Leviti ppurifikaw irwieħhom, u mbagħad ippurifikaw il-poplu, id-daħliet, u s-swar. Imbagħad jien tellajt fuq is-swar il-kbarat ta' Ġuda. Waqqaft ukoll żewġ korijiet kbar, u wieħed minnhom mexa lejn il-lemin fuq is-swar, lejn Bieb id-Demel. Warajhom imxew Ħosajja u nofs il-kbarat ta' Ġuda, Għażarija, Esdra, Mesullam, Ġuda, Benjamin, Semajja, Ġeremija, u wħud mill-qassisin bit-trumbetti. Żakkarija bin Ġonatan, bin Semajja, bin Mattanija, bin Mikija, bin Żakkur, bin Asaf, u ħutu Semajja, Għażarel, Milalaj, Gilalaj, Magħaj, Netanjel, Ġuda, u Ħanani, imxew bl-istrumenti tad-daqq ta' David, il-bniedem ta' Alla. Quddiemhom mexa Esdra l-iskriba. F'Bieb il-Għajn telgħu t-taraġ ta' quddiemhom għall-belt ta' David fejn jogħla l-ħajt, għaddew il-Palazz ta' David, u waslu f'Bieb l-Ilma n-naħa tal-Lvant. It-tieni kor mexa lejn ix-xellug; jien kont fuq wara. Nofs il-poplu mexa fuq is-swar mit-Torri tal-Ifran lejn il-Ħajt il-Wiesa', għaddew minn fuq Bieb Efrajm, Bieb Ġesena, Bieb il-Ħut, it-Torri ta' Ħananel, it-Torri tal-Mija, sa Bieb in-Nagħaġ, u waqfu f'Bieb il-Għassa. Imbagħad iż-żewġ korijiet waqfu fit-tempju ta' Alla; jien kont hemm ukoll flimkien ma' nofs l-uffiċjali tal-poplu. Kienu hemm ukoll bit-trumbetti l-qassisin Eljakim, Magħxija, Minjamin, Mikija, Elijugħenaj, Żakkarija, u Ħananija. Kien hemm ukoll Magħxija, Semajja, Elgħażar, Għużżi, Ġeħoħanan, Malkija, Għelam, u Għeżer. Il-kantanti kantaw b'leħen sod taħt it-tmexxija ta' Ġeżraħija. Dakinhar il-poplu offra sagrifiċċji kbar, u kulħadd kien ferħan għax Alla kien imliehom b'ferħ kbir. Ferħu wkoll in-nisa tagħhom u wliedhom, u l-għajjat ta' ferħ f'Ġerusalemm kien jinstema' mill-bogħod. Il-proviżjon għall-ministri tal-kult Dakinhar ġew maħtura xi wħud biex jieħdu ħsieb il-kmamar tat-teżor, tal-offerti, tal-frott tal-bikri, u tal-għexur, u biex jiġbru fihom mill-għelieqi ta' madwar l-ibliet is-sehem li kien imiss lill-qassisin u lil-Leviti skont il-Liġi. Għax il-Lhud kienu ferħanin li kien hemm mill-ġdid qassisin u Leviti, li flimkien mal-kantanti u mal-purtinara kienu jieħdu ħsieb il-kult ta' Alla tagħhom u r-riti tal-purifikazzjoni skont kif kienu ordnawlhom David u ibnu Salamun. Mill-qedem, minn żmien David u Asaf, il-kantanti kellhom il-kapijiet tagħhom, u kienu jkantaw għana ta' tifħir u ta' radd il-ħajr lil Alla. U fi żmien Żerubbabel u fi żmien Neħemija Iżrael kollu, jum wara ieħor, kien jagħti sehem minn ġidu lill-kantanti u lill-purtinara. Kienu jagħtu wkoll il-partijiet ikkonsagrati lil-Leviti, u l-Leviti kienu jagħtuhom lil ulied Aron.